b'\n_START_ARTICLE_\nJames Clark Ross\n_START_SECTION_\n\xc5\xbdivljenje in delo\n_START_PARAGRAPH_\nRoss je v vojno mornarico vstopil leta 1812 pod poveljstvom svojega strica sira Johna Rossa, katerega je leta 1818 spremljal na svoji prvi arkti\xc4\x8dni odpravi, ki naj bi poiskala Severozahodni prehod. Med letoma 1819 in 1827 se je udele\xc5\xbeil petih arkti\xc4\x8dnih odprav pod poveljstvom sira Williama Edwarda Parryja, med letoma 1829 in 1833 pa je zopet slu\xc5\xbeil pod poveljstvom svojega strica. Med tem potovanjem so 1. junija 1831 dolo\xc4\x8dili lego Severnega magnetnega te\xc4\x8daja._NEWLINE_Leta 1834 je napredoval na polo\xc5\xbeaj kapitana, med letoma 1835 in 1838 pa je sodeloval pri magnetnem merjenju Velike Britanije. Med letoma 1839 in 1843 je poveljeval antarkti\xc4\x8dni odpravi ladij HMS Erebus (De\xc5\xbeela senc) in HMS Terror (Groza), ki sta kartirali veliko antarkti\xc4\x8dne obale. Leta 1841 je odkril Rossovo morje, Viktorijino de\xc5\xbeelo in ognjenika Erebus ter Terror. Viktorijina bariera je kasneje dobila ime v Rossovo \xc4\x8dast - Rossova ledena polica. _NEWLINE_Po povratku je bil povi\xc5\xa1an v viteza in sprejet v francoski red legije \xc4\x8dasti. Leta 1847 je objavil zapis o svoji odpravi pod naslovom Potovanje odkrivanja in raziskovanja ju\xc5\xbenih in antarkti\xc4\x8dnih obmo\xc4\x8dij (A Voyage of Discovery and Research to Southern and Antarctic Regions). Leta 1848 je bil sprejet v Kraljevo dru\xc5\xbebo in se istega leta kot kapitan HMS Enterprise odpravil na prvo odpravo, ki je iskala izgubljeno odpravo sira Johna Franklina.'